Cloete Grey se ster in sege oor Waterkloof | Netwerk24
Deur Marnus Kok 14 Julie 2019 00:00
'n Driekuns aan drieë deur die vleuel Marcell Muller het Grey-kollege gehelp om Waterkloof gister in Pretoria af te ransel.
Grey, sonder heelparty van sy sterre soos Jan-Hendrik Wessels en George Cronjé, het uiteindelik verspotmaklik met 63-27 gewen.
Die groot uitblinker was die Grey-agtsteman, Janco Cloete, wat twee baie goeie drieë gedruk het, maar ook met sy algemene spel die oog gevang het. Dit was Cloete, wat bekend is as 'n sewesspeler, se eerste kans in die beginspan. Hy het die geleentheid met albei hande aangegryp.
Paarl Gimnasium het min moeite op sy tuisveld ondervind om Rondebosch Boys' High met 47-26 te klop.
Die wenspan se haker, Liam Compion, het ook drie keer agter die besoekers se doellyn gaan kuier. Gerhard van Niekerk, die wenspan se stut, het 'n barshou gespeel.
Van Gimmies se spelers wat onlangs by die o.18-Cravenweek vir die Westelike Provinsie uitgeblink het, soos die flank Pierich Siebert en die skrumskakel Bobby Alexander, het die veld vroeg verlaat. Tog het veral Siebert sy soveelste goeie vertoning van die seisoen gelewer.
Stravino Jacobs, wat gewoonlik op vleuel uitdraf, moes noodgedwonge gister senter speel. Hy het 'n paar goeie duikslae uitgevoer, maar ongelukkig ook 'n paar foute begaan.
Boishaai het Oakdale Landbou met 42-0 geklop en in die proses sewe drieë gedruk. Die wenspan se senter Quan Horn het twee van sy span se drieë gedruk.
Wim Pretorius berig dat Affies Maritzburg College se neuse in Pretoria se grond gevee het. Affies het 12 drieë ingeryg om met 78-16 te wen.
Welkom-Gimnasium het sy derby teen sy buurman Goudveld gemaklik met 43-16 gewen, en sodoende verseker dat hy die Griffons-liga onoorwonne afsluit.